|  |  |
| --- | --- |
| ГРБОВИ ЗА МЕМОРАНДУМ | **РЕПУБЛИКА СРБИЈА****АУТОНОМНА ПОКРАЈИНА ВОЈВОДИНА****ПОКРАЈИНСКИ СЕКРЕТАРИЈАТ ЗА****ВИСОКО ОБРАЗОВАЊЕ И НАУЧНОИСТРАЖИВАЧКУ ДЕЛАТНОСТ** |

На основу чл. 15. и 24. став 2, а у вези с чланом 40. Покрајинске скупштинске одлуке о покрајинској управи („Службени лист АП Војводине“, бр. 37/2014, 54/2014 – др. одлука, 37/2016, 29/2017, 24/2019, 66/2020, 38/2021 и 22/25), чл. 11, 22, 23, 25. и 26. Покрајинске скупштинске одлуке о буџету Аутономне покрајине Војводине за 2025. годину (''Службени лист АПВ'', број: 57/2024 и 38/2025), члана 2. став 1. тачка 3. алинеје 2. и 7. и члана 3. став 2. Покрајинске скупштинскe одлукe о додели буџетских средстава за финансирање и суфинансирање програмских активности и пројеката у области високог образовања, студентског стандарда и научноистраживачке делатности у Аутономној покрајини Војводини („Службени лист АП Војводине“, бр. 9/2021), члана 32. Закона о иновационој делатности („Службени гласник РС“, бр. 129/2021) и члана 1. Правилника о критеријумима за финансирање иновативних пројеката у Аутономној покрајини Војводини („Службени лист АП Војводине", бр. 2/2025), Покрајински секретаријат за високо образовање и научноистраживачку делатност расписује

**ЈАВНИ КОНКУРС**

 **ЗА ФИНАНСИРАЊЕ ИНОВАТИВНИХ ПРОЈЕКАТА У АУТОНОМНОЈ ПОКРАЈИНИ ВОЈВОДИНИ У 2025. ГОДИНИ**

1.

 Покрајински секретаријат за високо образовање и научноистраживачку делатност (у даљем тексту: Секретаријат) финансираће иновативне пројекте у АП Војводини у 2025. години.

Циљеви финансирања иновативних пројеката су: развој иновативних процеса, производа и услуга са тржишном применом, заснованих на знању, као и јачање иновативних потенцијала АП Војводине, а у складу са Планом развоја АП Војводине 2023-2030. године; подршка трансформацији резултата научних истраживања у комерцијалне или друштвено корисне сврхе; повећање броја и квалитета решења, прототипова, демонстратора, услуга, производа спремних за комерцијалну примену; подстицање и јачање сарадње између академског и пословног сектора.

Овим конкурсом и финансијским планом Секретаријата предвиђено је да се издвоји укупно **40.000.000,00 динара**, при чему је максималан износ по пројекту ‒ **2.000.000,00 динара**. Финансијске обавезе реализоваће се у складу с могућностима буџета АП Војводине.

2.

 Конкурс је отворен од **22. августа** до **12. септембра 2025. године.**

3.

 Право учешћа на конкурсу имају регистроване научноистраживачке организације (у даљем тексту: НИО) с територије АП Војводине.

У извођењу пројеката могу учествовати сви истраживачи с територије АП Војводине. Истраживачи морају да буду регистровани у обједињеном националном информационом систему научноистраживачке делатности: еНаука или у јединственој бази података истраживача у АП Војводини: Картон научног радника.

Пројектни тим са руководиоцем мора имати најмање 3, а највише 8 учесника. У пројектном тиму могу учествовати запослени у различитим НИО, с тим да је носилац пројекта она НИО у којој је запослен руководилац пројекта.

Рок за реализацију пројекта је 12 месеци.

4.

Циљ, критеријуми, мерила и поступак предлагања и избора иновативних пројеката ближе су одређени Правилником о критеријумима за финансирање иновативних пројеката у Аутономној покрајини Војводини (у даљем тексту: Правилник).

Образац пријаве, као и Правилник, могу се преузети на званичној интернет страници Секретаријата (<https://apv.visokoobrazovanje.vojvodina.gov.rs/konkursi/>).

Пријаве и потребна документација у једном примерку се подносе на Писарници, с назнаком „Пријава за финансирање иновативних пројеката”, на адресу:

Покрајински секретаријат за високо образовање и научноистраживачку делатност

Булевар Михајла Пупина 16

 21101 Нови Сад

као и у електронској форми (у .xlsx формату) на имејл: danijela.culic@vojvodina.gov.rs.

Секретаријат ће разматрати само пријаве које су у складу с Jавним конкурсом и Правилником.

Контакт особа за додатне информације: Данијела Доведeн

Имејл: danijela.culic@vojvodina.gov.rs